Γνωμοδότηση της Επιτροπής των Περιφερειών για την Ανακοίνωση της Επιτροπής «Κοινοτικές διαρθρωτικές παρεμβάσεις και απασχόληση» () (97/C 42/03)

Η ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ,

έχοντας υπόψη το Λευκό Βιβλίο για την «Aνάπτυξη, την ανταγωνιστικότητα και την απασχόληση. Οι προκλήσεις και η αντιμετώπισή τους για τη μετάβαση στον 21ο αιώνα» (COM(93) 700 τελικό) 7

έχοντας υπόψη την Ανακοίνωση της Επιτροπής προς το Συμβούλιο σχετικά με τις επόμενες ενέργειες μετά το Ευρωπαϊκό Συμβούλιο του Έσσεν για την απασχόληση (COM(95) 74 τελικό της 8ης Μαρτίου 1995) 7

έχοντας υπόψη την Ανακοίνωση της Επιτροπής σχετικά με τις τάσεις και την εξέλιξη των συστημάτων απασχόλησης στην Ευρωπαϊκή Ένωση και την ευρωπαϊκή στρατηγική υπέρ της απασχόλησης (COM(95) 465 τελικό της 11ης Οκτωβρίου 1995) 7

έχοντας υπόψη την έκθεση του Συνεδρίου τοπικών και περιφερειακών αρχών της Ευρώπης για τη διάσκεψη «Ανεργία/απασχόληση» 7

έχοντας υπόψη τις νέες δραστηριότητες και επαγγέλματα, προκλήσεις και προοπτικές της τοπικής διάστασης (Διεθνής Διάσκεψη της Φλωρεντίας, 9 και 10 Μαΐου 1996) 7

έχοντας υπόψη το έγγραφο «Δράσεις υπέρ της απασχόλησης στην Ευρώπη: Σύμφωνο εμπιστοσύνης (CSE(96) 1 τελικό της 5ης Ιουνίου 1996)» 7

έχοντας υπόψη τα πορίσματα της Τριμερούς Διάσκεψης για την Ανάπτυξη και την Απασχόληση που πραγματοποιήθηκε στη Ρώμη στις 14 και 15 Ιουνίου 1996 7

έχοντας υπόψη τα «Πορίσματα της Προεδρίας» του Ευρωπαϊκού Συμβουλίου της Φλωρεντίας της 21ης και 22ας Ιουνίου 1996 (SΝ 300/96) 7

έχοντας υπόψη την απόφασή της, της 8ης Μαρτίου 1996, σύμφωνα με την παράγραφο 4 του άρθρου 198Γ της Συνθήκης περί ιδρύσεως της Ευρωπαϊκής Κοινότητας για κατάρτιση γνωμοδότησης επί του θέματος και ανάθεση στην Επιτροπή 8 «Οικονομική και Κοινωνική Συνοχή, Κοινωνική Πολιτική, Δημόσια Υγεία» για την προετοιμασία της 7

έχοντας υπόψη το σχέδιο γνωμοδότησης (CDR 306/96 rιv.) που υιοθετήθηκε από την επιτροπή 8 στις 7 Οκτωβρίου 1996 (Εισηγητής: ο κ. Sanz), και

- εκτιμώντας ότι η Ευρωπαϊκή Ένωση αριθμεί σήμερα 18 εκατομμύρια ανέργους 7

- εκτιμώντας ότι τα κριτήρια σύγκλισης της Συνθήκης του Μάαστριχτ ορίσθηκαν για να διευκολύνουν την Οικονομική και Νομισματική Ένωση και όχι για να καταπολεμηθεί η ανεργία και η φτώχεια 7

- εκτιμώντας ότι οι τοπικές και περιφερειακές αρχές έχουν καθήκον να παρεμβαίνουν και να ενεργούν με την υποστήριξη της κοινωνίας των πολιτών αλλά και των κρατών και των ευρωπαϊκών θεσμικών οργάνων από τη στιγμή που οι κοινωνικές διεργασίες που οδηγούν στην ανεργία, την έλλειψη πόρων ή στέγης, τη φτώχεια, τον κοινωνικό αποκλεισμό και τέλος την αστάθεια, θέτουν υπό αμφισβήτηση τα θεμελιώδη δικαιώματα των πολιτών 7

- για να τονίσει τη σημασία του παράγοντα απασχόληση για τη μείωση των υφιστάμενων δυσαρμονιών μεταξύ των διαφόρων περιοχών της Ευρώπης 7

- για να τονίσει τη σημασία της καλύτερης ισορροπίας μεταξύ των αναγκαίων μέτρων για τη δημιουργία ενός ενδεδειγμένου μακροοικονομικού πλαισίου και τη θέσπιση των μέτρων με τα οποία αποσκοπείται η δημιουργία θέσεων απασχόλησης και η διατήρηση των θέσεων απασχόλησης 7

- με σκοπό να θέσει το ζήτημα των κοινοτικών διαρθρωτικών παρεμβάσεων και της απασχόλησης σε μία τοπική και περιφερειακή διάσταση και προκειμένου να υπενθυμίσει τον καθοριστικό ρόλο που οι άμεσα εκλεγμένες τοπικές και περιφερειακές αρχές πρέπει να διαδραματίζουν στον τομέα της απασχόλησης 7

- ενόψει του σημαντικού προβλήματος της ανεργίας 7

υιοθέτησε κατά τη 15η σύνοδο ολομέλειάς της που πραγματοποιήθηκε τη 14η Νοεμβρίου 1996, την ακόλουθη γνωμοδότηση.

ΕΙΣΑΓΩΓΗ

1. Η Επιτροπή στην Ανακοίνωσή της «Κοινοτικές διαρθρωτικές παρεμβάσεις και απασχόληση» πραγματοποιεί ανάλυση και απολογισμό των επιπτώσεων των διαρθρωτικών παρεμβάσεων στην απασχόληση και προτείνει ορισμένες πιθανές προσαρμογές ώστε, βάσει του προγραμματισμού, να μετατεθεί το κέντρο βάρους στην απασχόληση.

Η Επιτροπή των Περιφεριεών κρίνει ότι είναι απαραίτητο, εν αναμονή μιας εκτίμησης των επιδράσεων που έχουν οι διαρθρωτικές παρεμβάσεις στην απασχόληση, να χρησιμοποιηθούν νέοι τρόποι για την αύξηση των υφιστάμενων θέσεων εργασίας. Στόχος δεν είναι να αντικατασταθούν, αλλά να συμπληρωθούν οι διαρθρωτικές παρεμβάσεις. Η έννοια των περιφερειακών συμφώνων απασχόλησης, που καθιέρωσε η Επιτροπή, πρέπει να αποτελέσει πεδίο πειραματικών προσπαθειών, ώστε να καταστεί δυνατή η χρησιμοποίηση νέων και λιγότερο συμβατικών μεθόδων για τη δημιουργία θέσεων εργασίας. Η Επιτροπή των Περιφερειών είναι πεπεισμένη ότι η τοπική και περιφερειακή συνεργασία πρέπει να έχει καθοριστική επίδραση στο σχεδιασμό και την υλοποίηση των προσπαθειών αυτών. Για να έχουν επαρκή εμβέλεια οι εν λόγω προσπάθειες χρειάζονται επαρκείς χρηματοδοτικοί πόροι, η δε συγχρηματοδότηση πρέπει να γίνεται σε εθνικό επίπεδο.

Eξάλλου, υπάρχει θεσμική συναίνεση στο κοινοτικό, το κρατικό, το περιφερειακό και το τοπικό επίπεδο όσον αφορά τη σημασία που αποδίδει η Επιτροπή στη σημαντική συμβολή των δράσεων που χρηματοδοτούνται από κοινού με τα διαρθρωτικά ταμεία για τη δημιουργία και τη διατήρηση των θέσεων απασχόλησης, ως κοινοτικής προτεραιότητας.

2. Η Σύνοδος Κορυφής της Φλωρεντίας της 21ης και 22ας Ιουνίου 1996 αποτέλεσε αποφασιστική στιγμή κατά την οποία η Ευρωπαϊκή Επιτροπή επεχείρησε να επιτύχει την πολιτική στήριξη στις προτάσεις της που απέβλεπαν στην μετατόπιση του κέντρου βάρους στην απασχόληση και στη διατήρηση των θέσεων απασχόλησης.

Η ΕΤΠ φρονεί ότι η θέση του Ευρωπαϊκού Συμβουλίου κατά την εν λόγω Σύνοδο Κορυφής () έχει σχετική πολιτική αξία εάν ταυτοχρόνως δεν ενεργοποιηθούν οι αναγκαίοι πόροι για την επίτευξη του επιδιωκόμενου στόχου μέσω μιας νέας κατανομής των δημοσιονομικών μέσων. Για τούτο, παράλληλα με άλλες πρωτοβουλίες που η ΕΤΠ υποστηρίζει ένθερμα, ζητεί να αυξηθούν οι προσπάθειες ώστε να προσεγγισθεί όσο το δυνατόν περισσότερο η καλύτερη δυνατή εναλλακτική λύση όπως η επιδίωξη συμπληρωματικότητας μεταξύ των δράσεων που προορίζονται για τη δημιουργία θέσεων απασχόλησης και εκείνων που αποσκοπούν στην επίλυση των οξύτερων άμεσων προβλημάτων.

3. Η ΕΤΠ φρονεί ότι για τη δημιουργία σταθερών θέσεων απασχόλησης πρέπει να δοθεί πρωταγωνιστικός ρόλος στις περιφέρειες και τους δήμους, διότι αυτοί αντιμετωπίζουν αμεσότερα το πρόβλημα της ανεργίας και μπορούν να αξιολογήσουν καλύτερα τις συνέπειες των δράσεων στο πλαίσιο της κοινοτικής περιφερειακής πολιτικής για την ενίσχυση της δημιουργίας και της διατήρησης των θέσεων απασχόλησης.

4. Η Επιτροπή των Περιφερειών συμφωνεί με τις γενικές γραμμές της ανάλυσης και των προτάσεων που διατυπώνει η Ευρωπαϊκή Επιτροπή στην Ανακοίνωσή της για τις διαρθρωτικές παρεμβάσεις και την απασχόληση, ενθαρρύνοντας τη συνέχιση των εργασιών της στον τομέα αυτόν.

Ι. ΑΝΑΛΥΣΗ ΚΑΙ ΑΠΟΛΟΓΙΣΜΟΣ ΤΩΝ ΕΠΙΠΤΩΣΕΩΝ ΤΩΝ ΔΙΑΡΘΡΩΤΙΚΩΝ ΠΑΡΕΜΒΑΣΕΩΝ ΣΤΗΝ ΑΠΑΣΧΟΛΗΣΗ

5. Η ΕΤΠ συμφωνεί με την Επιτροπή ως προς τη σημασία της διαρθρωτικής δράσης των ταμείων - από την άποψη τόσο της προσφοράς όσο και της ζήτησης για τη δημιουργία και τη διατήρηση των μόνιμων θέσεων απασχόλησης.

6. Η ΕΤΠ υπογραμμίζει ότι είναι σημαντικό η ενίσχυση των υποδομών στις περιφέρειες να εκφράζεται με τη δημιουργία και τη διατήρηση θέσεων απασχόλησης άμεσων, μετρήσιμων και όσο το δυνατόν μεγαλύτερης διάρκειας για τους άνεργους της εν λόγω περιοχής.

7. Η ΕΤΠ συμφωνεί ως προς το ότι πρέπει να ελέγχεται αυστηρά η τήρηση της προϋπόθεσης για δημιουργία και τη διατήρηση θέσεων απασχόλησης πριν από τη χορήγηση άμεσων ενισχύσεων στις επιχειρήσεις.

8. Η ΕΤΠ τονίζει την ανάγκη να καταστούν αποτελεσματικότερες οι έμμεσες παρεμβάσεις στην παροχή υπηρεσιών στις επιχειρήσεις - ειδικά στις ΜΜΕ - δεδομένου ότι αυτό τους επιτρέπει να προσαρμοσθούν ευκολότερα στις νέες απαιτήσεις. Επίσης, είναι σκόπιμη η παροχή βοήθειας για την εδραίωση των νέων ΜΜΕ οι οποίες δημιουργήθηκαν για να καλύψουν τις ανάγκες των κοινωνικών, οικονομικών και τεχνολογικών αλλαγών, και των ΜΜΕ που συμμετέχουν στην προαγωγή της καινοτομίας, και συνεπώς αποτελούν την αιχμή του δόρατος στον αγώνα για την ποιοτική εξέλιξη του παράγοντα απασχόληση.

9. Η ΕΤΠ επισημαίνει τη σημασία της ανάπτυξης του ανθρώπινου δυναμικού λόγω των πολλαπλών του επιπτώσεων στην ανταγωνιστικότητα, την ανάπτυξη και την απασχόληση και κρίνει αναγκαία, στην κατεύθυνση αυτή, την έναρξη της σύνδεσης του εκπαιδευτικού συστήματος - και ειδικά της επαγγελματικής κατάρτισης - με τον επιχειρηματικό κόσμο, προκειμένου να προσαρμοσθεί η ζήτηση με την προσφορά απασχόλησης.

ΙΙ. ΟΙ ΕΠΙΠΤΩΣΕΙΣ ΣΤΗΝ ΑΠΑΣΧΟΛΗΣΗ ΠΟΙΚΙΛΛΟΥΝ ΑΝΑΛΟΓΑ ΜΕ ΤΟΥΣ ΣΤΟΧΟΥΣ

10. Η ΕΤΠ εκφράζει τη λύπη της για το γεγονός ότι παρά τις προσπάθειες που κατεβλήθησαν με τις διαρθρωτικές παρεμβάσεις, διατηρούνται οι δυσαρμονίες μεταξύ των περιφερειών όσον αφορά τις δυνατότητες για απασχόληση και επιμένει στον αγώνα για την προς τα κάτω εξάλειψη των δυσαρμονιών αυτών και τη σύνδεση της απασχόλησης με την ανταγωνιστικότητα, επισημαίνοντας ότι υπάρχει κίνδυνος διασποράς εαν επιδιώκονται υπερβολικά πολλοί στόχοι της αυτής σπουδαιότητας με την αρωγή των Διαρθρωτικών Ταμείων.

11. Η Επιτροπή των Περιφερειών έχει επίγνωση του γεγονότος ότι οι διαρθρωτικές παρεμβάσεις έχουν ως στόχο τη βελτίωση των γενικών οικονομικών συνθηκών στις περιφέρειες, προκειμένου να δημιουργηθούν οι απαιτούμενες συνθήκες για τη δημιουργία σταθερών θέσεων απασχόλησης από τις επιχειρήσεις.

Αντιθέτως, φρονεί ότι για την ευόδωση της μακρόπνοης οικονομικής ανάπτυξης, οι πόροι των διαρθρωτικών ταμείων δεν θα πρέπει να προορίζονται μόνο για δαπάνες κατανάλωσης που δημιουργούν μόνο θέσεις προσωρινής απασχόλησης.

12. Η ΕΤΠ ζητεί την κοινοτική και κρατική στήριξη για να δημιουργηθούν παντού περιφερειακές Ομάδες με στρατηγική θέση στην αγορά απασχόλησης στις χώρες όπου δεν υπάρχει μηχανισμός που να συγκεντρώνει τους εταίρους των δημόσιων και ιδιωτικών τομέων, οι οποίες θα αναλάβουν να κατευθύνουν την πορεία των διαφόρων προγραμμάτων και σχεδίων χρησιμοποιώντας τις υπάρχουσες εμπειρίες σε διάφορες ευρωπαϊκές περιφέρειες.

Περιοχές Στόχου 1

13. Η ΕΤΠ φρονεί ότι στις περιοχές αυτές προέχει η δημιουργία θέσεων απασχόλησης. Έχει αποδειχθεί ιστορικά ότι σε περιόδους οικονομικής ύφεσης οι περιοχές αυτές υφίστανται πολύ γρηγορότερα την αύξηση της ανεργίας και διαπιστώνεται ότι έχουν σαθρές οικονομικές βάσεις.

Η ΕΤΠ επισημαίνει ότι η μείωση των διαφορών ως προς το κατά κεφαλήν ΑΕΠ πρέπει να μεταφράζεται σαφέστερα σε συνολική αύξηση της απασχόλησης και σε εξάλειψη των δυσαρμονιών ως προς το ύψος της ανεργίας μεταξύ των περιφερειών.

Η ΕΤΠ φρονεί ότι η οικοδόμηση ισχυρών οικονομικών βάσεων για μια αειφόρο ανάπτυξη που να δημιουργεί μακροπρόθεσμα θέσεις απασχόλησης σημαίνει ενδεδειγμένο συνδυασμό των μέτρων εκσυγχρονισμού και των επενδύσεων σε βασικές υποδομές με τις άυλες επενδύσεις, σε ένα σφαιρικό σχήμα το οποίο να χαρακτηρίζεται από αλληλεπίδραση των υπαρχόντων δημοσίων και ιδιωτικών παραγόντων.

14. Η ΕΤΠ τονίζει την ανάγκη βελτίωσης των στρατηγικών τοπικής ανάπτυξης εφόσον αποτελούν το σχήμα εκείνο που απαιτεί τη συμμετοχή μεγάλου αριθμού παραγόντων από το δημόσιο και τον ιδιωτικό τομέα. Σχετικά προτείνει την προώθηση συνεργασιών και συνολικών επιχορηγήσεων για την προσαρμογή προγραμμάτων ή υποπρογραμμάτων ιδίως στον τομέα της κοινωνικής και εργασιακής ένταξης.

Περιοχές Στόχου 2

15. Η ΕΤΠ θεωρεί ότι ο νέος προγραμματισμός 1997-1999 αποτελεί ευκαιρία για τη στήριξη παρεμβάσεων που έχουν άμεση επίδραση στην απασχόληση, υπό την προϋπόθεση ότι θα δοθεί πραγματικά προτεραιότητα στη διαφοροποίηση και θα προωθηθεί η δημιουργία νέων διαρθρώσεων επιχειρήσεων με δυνατότητα εξέλιξης στο μέλλον.

16. Η ΕΤΠ ζητεί από την Επιτροπή να υιοθετήσει ενιαία κριτήρια ώστε να καταστεί δυνατό να συμπεριληφθούν οι περιοχές που βρίσκονται σε βιομηχανική παρακμή στο χάρτη κινήτρων με περιφερειακούς στόχους, ως συμπλήρωμα των διαρθρωτικών παρεμβάσεων, προκειμένου να χαραχθεί μία συνεκτική πολιτική ενίσχυσης των επιχειρήσεων που να ευνοεί τη δημιουργία θέσεων απασχόλησης.

17. Η ΕΤΠ εκφράζει την ικανοποίησή της για το γεγονός ότι αποδίδεται αυξανόμενη σημασία στον τοπικό παράγοντα όπου συνδυάζονται όλα τα στοιχεία πολιτικής παρέμβασης και υπογραμμίζει τη σημασία της συνεργασίας μεταξύ όλων των κοινωνικών και οικονομικών παραγόντων στο σχεδιασμό και την ανάπτυξη του προγραμματισμού του στόχου 2.

18. Η ΕΤΠ φρονεί ότι οι τοπικοί παράγοντες αποδείχθηκαν ιδιαίτερα αποτελεσματικοί στις περιοχές του στόχου 2 όσον αφορά:

- την κινητοποίηση ανθρώπινου δυναμικού και δημοσιονομικών πόρων για να στηριχθεί η δημιουργία επιχειρήσεων και η ανάπτυξή τους και για να δημιουργηθούν και να διατηρηθούν οι θέσεις απασχόλησης στις υφιστάμενες επιχειρήσεις 7

- την αντιμετώπιση της ανεργίας που προκαλείται από τις διαρθρωτικές αλλαγές (άνεργοι επί μακρό χρονικό διάστημα, νέοι, γυναίκες, ανάπηροι, κ.λπ.) 7

- την τομεακή ανάπτυξη σε νέους τομείς της απασχόλησης.

Περιοχές Στόχων 5 και 6

19. Η ΕΤΠ σημειώνει την προτεραιότητα που δίδεται στην αγροτική ανάπτυξη μέσω των διαρθρωτικών ταμείων και εκφράζει την ανησυχία της για την ιδιαίτερη κατάσταση των περιοχών των στόχων 5α, 5β και 6 οι οποίες δεν μπορούν να παραμείνουν αποκομμένες από την παγκόσμια οικονομία αλλά συναντούν δυσκολίες να ενταχθούν σε αυτήν λόγω των κοινωνικών και οικονομικών χαρακτηριστικών τους.

Στο σημείο αυτό η πρόκληση είναι η προώθηση των παραγωγικών επενδύσεων σύμφωνα με τα ειδικά χαρακτηριστικά του αγροτικού χώρου.

20. Η ΕΤΠ υπογραμμίζει την ανάγκη ανάπτυξης σφαιρικών στρατηγικών για τον αποτελεσματικό συνδυασμό των παρεμβάσεων που συγχρηματοδοτήθηκαν από τα διαρθρωτικά ταμεία με τα μέτρα που υιοθετήθηκαν στο πλαίσιο της Κοινής Γεωργικής Πολιτικής - που αντιμετωπίζει το δίλημμα των αντικρουόμενων στόχων, της προώθησης της συνολικής ανταγωνιστικότητας και της διατήρησης του πληθυσμού στις αγροτικές περιοχές.

Η Επιτροπή των Περιφερειών υπενθυμίζει εξάλλου ότι στο έγγραφο της Επιτροπής οι διεργασίες και οι προοπτικές του στόχου 6 δεν εξετάζονται όμοια με τους άλλους στόχους. Ο στόχος 6 εξομοιώνεται με το στόχο 1 τόσο στο επίπεδο των κοινοτικών διατάξεων όσο και στην πράξη. Πράγματι, ο στόχος 6 δεν περιορίζεται στις αγροτικές περιοχές.

Περιοχές Στόχου 5α)

21. Η ΕΤΠ θεωρεί αναγκαίο τον εκσυγχρονισμό των γεωργικών δομών και των βιομηχανιών μεταποίησης και διανομής και ζητεί να αυξηθούν οι πρωτοβουλίες που να προωθούν τη διεύρυνση του φάσματος των καλλιεργειών και να δημιουργηθούν ειδικά προγράμματα κατάρτισης για νέους που να δημιουργούν κίνητρα για την ανάπτυξη συμπληρωματικών δραστηριοτήτων στον αγροτικό χώρο.

22. Η ΕΤΠ ζητεί από την Επιτροπή να υποστηρίζει σε διεθνείς εκθέσεις προώθησης της ποιότητας των γεωργικών ειδών διατροφής ή σε παρόμοιες διοργανώσεις τα προϊόντα εκείνα που δεν είναι διεθνώς ανταγωνιστικά, διότι διαφοροποιούνται λόγω της προέλευσής τους.

Περιοχές Στόχων 5β και 6

23. Η ΕΤΠ προσυπογράφει τις απόψεις της Επιτροπής υπέρ της διαφοροποίησης των δραστηριοτήτων σε άλλους τομείς όπως στο περιβάλλον, τις υπηρεσίες, τον πολιτισμό και τον τουρισμό. Η προώθηση του αγροτικού τουρισμού έχει αποδειχθεί κινητήριος μοχλός για την ανάπτυξη διαφόρων συναφών δραστηριοτήτων.

Περιοχές Στόχων 3 και 4

24. Η ΕΤΠ τονίζει ιδιαίτερα τα μέτρα που υιοθετήθηκαν βάσει των στόχων 3 και 4 διότι είναι μέτρα που συνδέονται ειδικότερα με την απασχόληση και διαπιστώνει ότι οι παρεμβάσεις των Ταμείων στους στόχους 3 και 4 διεξάγονται υπό αντίξοες συνθήκες λόγω της συνέχισης της μαζικής ανεργίας επί μεγάλο διάστημα και της επιτάχυνσης της οικονομικής αναδιάρθρωσης, θύματα των οποίων είναι κυρίως τα λιγότερο ανταγωνιστικά άτομα της αγοράς εργασίας.

25. Η ΕΤΠ εξακριβώνει την ανάγκη να υπάρχει συνοχή μεταξύ των εθνικών πολιτικών απασχόλησης και των διαρθρωτικών παρεμβάσεων.

ΙΙΙ. ΔΥΝΑΤΟΤΗΤΕΣ ΠΡΟΣΑΡΜΟΓΗΣ: ΠΕΡΙΣΣΟΤΕΡΗ ΚΑΙ ΚΑΛΥΤΕΡΗ ΔΡΑΣΗ ΥΠΕΡ ΤΗΣ ΑΠΑΣΧΟΛΗΣΗΣ ΣΤΟ ΠΛΑΙΣΙΟ ΤΟΥ ΠΑΡΟΝΤΟΣ ΠΡΟΓΡΑΜΜΑΤΙΣΜΟΥ

Επίτευξη συνθηκών για μια μακροπρόθεσμα βιώσιμη ανάπτυξη

26. Η ΕΤΠ είναι πεπεισμένη για τη σημασία των άυλων επενδύσεων ως παράγοντα εντονότερης ανάπτυξης στον τομέα της απασχόλησης και για την ανάγκη προώθησης μιας δυναμικότερης οργάνωσης της απασχόλησης που να συνδέεται άμεσα με την αύξηση της απασχόλησης.

27. Η ΕΤΠ φρονεί ότι η βελτίωση της κατάρτισης και/ή των επαγγελματικών προσόντων εξαρτάται από τη ενεργό συμμετοχή του ατόμου στην κατάρτισή του σε μία θέση απασχόλησης και από τη δημιουργία ενός νέου πλαισίου αναφοράς στο οποίο οι περιφέρειες θα διαδραματίσουν ουσιαστικό ρόλο.

28. Η ΕΤΠ έχει τη γνώμη ότι πρέπει να δοθεί ιδιαίτερη σημασία από πλευράς των κοινοτικών, εθνικών και περιφερειακών αρχών στην ενίσχυση των υπηρεσιών στήριξης των επιχειρήσεων και ασπάζεται την ιδέα της Επιτροπής σχετικά με τη χρήση της συγχρηματοδότησης των διαρθρωτικών παρεμβάσεων για τη στήριξη της ζήτησης υπηρεσιών ποιότητας από τις ΜΜΕ.

29. Η ΕΤΠ θεωρεί τη ζήτηση της συνολικής ποιότητας ως σημαντικό στοιχείο της ανταγωνιστικότητας των επιχειρήσεων και ότι είναι ανάγκη οι οργανισμοί των περιφερειών και των δήμων μας που έργο τους είναι να παρέχουν υπηρεσίες στις εν λόγω επιχειρήσεις να εφαρμόζουν στην οργάνωση και τη λειτουργία τους κριτήρια ποιότητας που να παρέχουν στον επιχειρηματία/πελάτη το κίνητρο για να ζητεί τις υπηρεσίες αυτές.

30. Η ΕΤΠ θεωρεί ζωτικής σημασίας την ένταξη της χρηματοδοτικής υπηρεσίας στο πλαίσιο των διαρθρώσεων καθοδήγησης και ενίσχυσης των ΜΜΕ, ώστε να διευκολύνεται κατά το δυνατόν η ανάπτυξή τους, με μεσοπρόθεσμη συνέπεια την αύξηση των θέσεων απασχόλησης.

31. Η ΕΤΠ αναγνωρίζει ότι η καινοτομία αποτελεί ουσιαστικό στοιχείο της περιφερειακής ανάπτυξης, και συνεπώς επικροτεί τα συνοδευτικά μέτρα της τεχνολογικής καινοτομίας που πρότεινε η Επιτροπή και φρονεί ότι είναι ανάγκη να προωθηθούν τα μέτρα που αναφέρονται το Πράσινο Βιβλίο για την καινοτομία. Ειδικότερα θα πρέπει να ενισχυθεί η παροχή κινήτρων για συνεργασία μεταξύ επιχειρήσεων και η προώθηση των εμπειριών που ολοκληρώθηκαν με επιτυχία σε άλλες περιφέρειες. Η ΕΤΠ προτείνει να αναλάβει δράσεις μέσω των οποίων να μειωθεί η συμμετοχή της ίδιας ευθύνης η οποία απαιτείται για την ανάπτυξη τεχνολογικών καινοτομιών, κατά τρόπο ώστε οι άνεργοι, οι εργαζόμενοι και οι μισθωτοί να αποκτήσουν τη δυνατότητα να πραγματοποιούν δικό τους καινοτόμο έργο.

Δημιουργία περισσότερων θέσεων απασχόλησης λόγω της ανάπτυξης

32. Η ΕΤΠ συμφωνεί με την Επιτροπή ότι θα πρέπει να δίνεται όσο το δυνατόν περισσότερη βαρύτητα στον παράγοντα απασχόληση ως κριτήριο που επιβάλλεται να λαμβάνεται υπόψη όταν χρηματοδοτούνται υποδομές και παραγωγικές επενδύσεις.

33. Η ΕΤΠ επισημαίνει ότι οι τοπικές και περιφερειακές αρχές είναι οι πλέον ενδεδειγμένες για την εντατική παρακολούθηση των έργων υποδομής και των ενισχύσεων στις επενδύσεις προκειμένου να επηρεάσουν στο ανώτατο βαθμό την τοπική απασχόληση μέσω της ένταξης των πτυχών αυτών στα στρατηγικά τους σχέδια ανάπτυξης.

Η δημιουργία, εαν συντρέχει λόγος, περιφερειακών ομάδων στρατηγικής για την απασχόληση και η δικτύωσή τους με επωφελή χρήση των Περιφερειακών Συμφωνιών για την απασχόληση, θα αποτελέσει ένα σημείο περιφερειακής συνεργασίας που θα διευκολύνει τη διερεύνηση των ποιοτικών και ποσοτικών αναγκών σε εργατικό δυναμικό και τη χάραξη ενός σφαιρικού σχεδίου δράσης που θα εκμεταλλεύεται τις περιφερειακές και τοπικές δυνατότητες.

34. Η ΕΤΠ συμφωνεί με την ενθάρρυνση για δημιουργία θυλάκων καινοτομίας και ζητεί από την Επιτροπή να προωθήσει τα μέτρα με τα οποία αποσκοπείται η ενίσχυση της αλληλεπίδρασης των ΜΜΕ μεταξύ τους και των ΜΜΕ με τις μεγάλες επιχειρήσεις, ώστε να επιτευχθεί αναδιάρθρωση προσαρμοσμένη προς τους νέους τομείς απασχόλησης.

35. Η ΕΤΠ φρονεί ότι οι περιφερειακές και τοπικές διοικήσεις οφείλουν, στο μέτρο των δυνατοτήτων τους, να αποτελέσουν το παράδειγμα για την ενθάρρυνση μιας δυναμικής αναδιοργάνωσης της εργασίας και του χρόνου εργασίας όταν τούτο σημαίνει βελτίωση για την απασχόληση.

Η Επιτροπή των Περιφερειών προτείνει να επιχειρήσει η Επιτροπή να προωθήσει, μέσω παρεμβάσεων, διάφορα σχέδια αναδιοργάνωσης και κατανομής της εργασίας, τα οποία θα μπορούσαν να διασκεδάσουν τις υφιστάμενες προκαταλήψεις και να δημιουργήσουν νέες ευκαιρίες.

Προώθηση μιας ανάπτυξης που να μην βλάπτει το περιβάλλον

36. Στη γνωμοδότηση της Επιτροπής των Περιφερειών για την Ανακοίνωση της Επιτροπής «Πολιτική Συνοχής και Περιβάλλον» () υπάρχουν παρατηρήσεις όσον αφορά τη σχέση διαρθρωτικών παρεμβάσεων και απασχόλησης.

37. Σημειωτέον επ'αυτού ότι γενικά οι δραστηριότητες που συνδέονται με το περιβάλλον απαιτούν πολύ εργατικό δυναμικό και συμβάλλουν σε μεγάλο βαθμό στον αγώνα υπέρ της απασχόλησης. Εντούτοις, για παράδειγμα, όπως αναφέρεται στην ανωτέρω γνωμοδότηση, «τα μεγάλα έργα υποδομής μεταφορών που αποτελούν μέρος των διευρωπαϊκών δικτύων δεν συνοδεύονται από ακριβή ανάλυση των αρνητικών εξωτερικών τους επιπτώσεων από οικολογική αλλά και από κοινωνική και οικονομική άποψη». Για τούτο, είναι ανάγκη να ενταθούν οι περιβαλλοντικοί έλεγχοι στις περιφέρειες, προκειμένου να υπάρχει σαφής εικόνα της κατάστασης του περιβάλλοντος σε κάθε περιφέρεια, ώστε να αναλύονται έτσι οι επιπτώσεις των μελλοντικών σχεδίων στο περιβάλλον και στη δημιουργία θέσεων απασχόλησης και τη διατήρηση των θέσεων απασχόλησης.

38. Η ΕΤΠ επισημαίνει τη σημασία του αποκαλούμενου οικοτομέα στη δημιουργία θέσεων απασχόλησης. Εντούτοις, οι τοπικές και περιφερειακές διοικήσεις, που αποτελούν μεγάλο μέρος της αγοράς που αποτελεί στόχο του τομέα αυτού, δεν μπορούν να αναλάβουν εξ ολοκλήρου το οικονομικό τους κόστος.

Εάν σε τούτο προστεθεί ότι στον τομέα του περιβάλλοντος υπάρχουν ορισμένες θέσεις απασχόλησης που δεν είναι άμεσα αποδοτικές, αλλά ενδεχομένως απαραίτητες για τη μελλοντική ανάπτυξη του οικοτομέα (λ.χ. οι θέσεις απασχόλησης που δημιουργούνται στον τομέα του ελέγχου του περιβάλλοντος), η ΕΤΠ επαναλαμβάνει ότι η αυτοδιοίκηση δεν μπορεί να αναλάβει εξ ολοκλήρου το κόστος της δημιουργίας νέων θέσεων απασχόλησης που να συνδέονται με το περιβάλλον.

39. Η ΕΤΠ σημειώνει ότι η ανασυγκρότηση των περιοχών του Στόχου 2 συνεπάγεται σε ορισμένες περιπτώσεις επαναπροσανατολισμό του παραγωγικού ιστού προς τις υπηρεσίες, τον τουρισμό ή άλλους τομείς νέους για την περιοχή. Τούτο απαιτεί επίσης να δοθεί δυνατότητα για δράσεις που αποσκοπούν στη βελτίωση του περιβάλλοντος της περιφέρειας και, συνεπώς, να θεωρηθούν συγχρηματοδοτούμενες, μεταξύ άλλων, οι δράσεις στον τομέα των υποδομών για το περιβάλλον και για την αξιοποίηση της φύσης και των τοπίων.

ΙV.

ΠΡΟΩΘΗΣΗ ΜΕ ΠΙΟ ΑΠΟΦΑΣΙΣΤΙΚΟ ΤΡΟΠΟ ΤΗΣ ΟΙΚΟΝΟΜΙΚΗΣ ΑΛΛΗΛΕΓΓΥΗΣ, ΣΥΜΠΕΡΙΛΑΜΒΑΝΟΜΕΝΗΣ ΚΑΙ ΤΗΣ ΙΣΟΤΗΤΑΣ ΕΥΚΑΙΡΙΩΝ

40. Η ΕΤΠ φρονεί ότι θα πρέπει να προωθηθεί μία πιο εκούσια προσέγγιση της κοινωνικής και οικονομικής ένταξης, συμπεριλαμβανομένης και της ισότητας ευκαιριών, δεδομένου ότι η αύξηση της ανεργίας έβλαψε τις πιο ευάλωτες κατηγορίες της αγοράς εργασίας.

41. Η ΕΤΠ επικροτεί την ιδέα για προώθηση ενεργών πολιτικών αντί των πολιτικών παθητικής επιδότησης της ανεργίας. Η δυνατότητα για επιδόματα ανεργίας πρέπει να συνδέεται, σε μεγαλύτερο βαθμό, με δραστηριότητες κατάρτισης και με την απόκτηση νέων προσόντων ώστε να αποτρέπεται η ανεργία με μεγάλη διάρκεια και η περιθωριοποίηση.

42. Η ΕΤΠ υπενθυμίζει ότι, αν αναγνωρισθεί ότι τα πάντα βασίζονται στην αρχή του αποκαλούμενου «mainstream», τα σχέδια πρέπει να αναλύονται και από την άποψη της κατανομής της εργασίας μεταξύ ανδρών και γυναικών. Σε πολλά κράτη μέλη η απασχολησιακή κατάσταση των γυναικών εξακολουθεί να είναι ανησυχητικά επισφαλής και, συνεπώς, θα πρέπει να υπάρξει επειγόντως ειδική μέριμνα για την απασχόληση των γυναικών 7 η δημιουργία ευκαιριών απασχόλησης για τις γυναίκες της υπαίθρου απαιτεί εξαιρετική προσπάθεια.

V.

ΑΝΑΠΤΥΞΗ ΚΑΙ ΑΥΞΗΣΗ ΤΗΣ ΣΥΝΕΡΓΑΣΙΑΣ ΣΤΙΣ ΔΙΑΡΘΡΩΤΙΚΕΣ ΠΑΡΕΜΒΑΣΕΙΣ

43. Η ΕΤΠ, λόγω της σπουδαιότητας των επενδύσεων που γίνονται μέσω των διαρθρωτικών ταμείων που αφορούν άμεσα τις δημόσιες υποδομές και λόγω του αντικτύπου τους στις επιχειρήσεις, θεωρεί απαραίτητο οι οικονομικοί και κοινωνικοί παράγοντες να λαμβάνουν γνώση και να συμμετέχουν στο διάλογο, την πληροφόρηση και την ανάλυση της αξιοποίησής τους. Η ΕΤΠ φρονεί ότι για να ενισχυθεί ο ρόλος των οικονομικών και κοινωνικών εταίρων είναι σημαντική η αποτελεσματική σύνδεσή τους με τις επιτροπές παρακολούθησης.

44. Όσον αφορά την αξιολόγηση, η ΕΤΠ διαπιστώνει ότι ο βαθμός και οι τρόποι συμμετοχής και ανάληψης ευθυνών από πλευράς των τοπικών και περιφερειακών αρχών διαφέρουν κατά πολύ και εξαρτώνται, γενικά, από τα ειδικά θεσμικά χαρακτηριστικά κάθε κράτους μέλους και από τη φύση των «μορφών παρέμβασης» () που χρηματοδοτούν τα ταμεία σε κάθε κράτος.

Η συμμετοχή των περιφερειακών αρχών στην αξιολόγηση είναι μεγαλύτερη στα κράτη μέλη με πολιτικό και θεσμικό σύστημα στο οποίο τα κοινοβούλια και οι κυβερνήσεις της περιφέρειας διαδραματίζουν ρόλο πρωταρχικής σημασίας. Στις περιπτώσεις αυτές οι περιφερειακές αρχές ζητούν περισσότερους δημοσιονομικούς και ανθρώπινους πόρους, λόγω του συνεπαγόμενου κόστους και της ανάγκης για ποιοτική βελτίωση των διαδικασιών αξιολόγησης και για αποτελεσματικότερη άσκηση των αρμοδιοτήτων τους.

Στις περιπτώσεις στις οποίες τις αρμοδιότητες και το έργο της αξιολόγησης αναλαμβάνουν οι εθνικές και οι περιφερειακές αρχές, οι περιφερειακές διοικήσεις ζητούν μεγαλύτερη συμμετοχή προκειμένου η εν λόγω αξιολόγηση να καταστεί αποτελεσματικότερη.

Στις περιπτώσεις στις οποίες οι περιφερειακές αρχές δεν έχουν εκτελεστικές αρμοδιότητες όσον αφορά τον προγραμματισμό και τη διαχείριση των κεφαλαίων των διαρθρωτικών ταμείων, θα ήταν επιθυμητό να υπάρξει μεγαλύτερη πολιτική συμμετοχή των τοπικών και περιφερειακών αρχών στη λήψη των αποφάσεων και στην καθεαυτό αξιολόγηση των προγραμμάτων.

VI.

ΝΕΕΣ ΠΡΟΟΠΤΙΚΕΣ

Η ΕΤΠ, με στόχο να καταστήσει αποτελεσματικό τον προσανατολισμό των διαρθρωτικών παρεμβάσεων υπέρ της απασχόλησης:

45. Όσον αφορά τα Πορίσματα της Συνόδου Κορυφής της Φλωρεντίας

- ζητεί να εξετασθεί κατά την τρέχουσα Διακυβερνητική Διάσκεψη το ενδεχόμενο να περιληφθεί στη Συνθήκη της Ευρωπαϊκής Ένωσης ο στόχος της δημιουργίας και της διατήρησης των θέσεων απασχόλησης, χωρίς να θίγονται οι αρμοδιότητες των κρατών μελών στον τομέα της πολιτικής για την απασχόληση, στο ίδιο επίπεδο με τους άλλους στόχους των Διαρθρωτικών Ταμείων που αποδίδονται από τη Συνθήκη με το άρθρο 130 α) 7

- ζητεί από το Συμβούλιο, δυνάμει μιας ευρύτερης θεώρησης της αρχής της επικουρικότητας και προκειμένου η αρχή αυτή να μην αποτελεί αφηρημένη έννοια, να τροποποιήσει στο μέλλον τους Κανονισμούς που περιλαμβάνουν αντιπροσωπευτική συμμετοχή των περιφερειών και των δήμων μας στη βάση της θεσμικής διαδικασίας αίτησης για ενίσχυση και χορήγησής της από τα Διαρθρωτικά Ταμεία 7

- ελπίζει να γίνουν πράξη οι υποδείξεις του Ευρωπαϊκού Συμβουλίου της Φλωρεντίας που προσυπογράφει τις προτεραιότητες στον προγραμματισμό ή τον αναπρογραμματισμό της χρήσης των διαθέσιμων περιθωρίων για τη στήριξη των μικρών και μεσαίων επιχειρήσεων 7

- η ΕΤΠ θεωρεί αναγκαία τη θέσπιση των ενδεδειγμένων μέσων προκειμένου να πραγματοποιείται μία αξιολόγηση στις περιφέρειες όσον αφορά την πραγματοποίηση των προβλέψεων για τις δημοσιονομικές επιπτώσεις στη δημιουργία και τη διατήρηση άμεσων ή έμμεσων θέσεων απασχόλησης, βραχυπρόθεσμα, μεσοπρόθεσμα και μακροπρόθεσμα, των νέων σχεδίων του Στόχου 1 (αναπρογραμματισμός και περιθώριο των υποτιμήσεων) και του δεύτερου σταδίου του Στόχου 2 (1997-1999) 7

- η ΕΤΠ επικροτεί την αναφορά του Ευρωπαϊκού Συμβουλίου της Φλωρεντίας για τη στήριξη των τοπικών πρωτοβουλιών για την απασχόληση δεδομένου ότι με αυτές είναι δυνατός ο προσδιορισμός των κατά τόπους ισχυρών σημείων και αδυναμιών που καθιστούν αποτελεσματικότερα τα εθνικά κοινοτικά προγράμματα ανάπτυξης του τομέα της απασχόλησης.

46. Όσον αφορά τις Περιφερειακές Συμφωνίες για την απασχόληση

- Ως προς αυτό φρονούν ότι τα Εδαφικά Σύμφωνα για την απασχόληση που υπέβαλε η Ευρωπαϊκή Επιτροπή στο πλαίσιο του Ευρωπαϊκού Συμβουλίου της Φλωρεντίας αποτελούν μία υποδειγματική ευκαιρία κινητοποίησης των περιφερειακών και τοπικών φορέων υπέρ της απασχόλησης με βάση τα Διαρθρωτικά Ταμεία.

- Οι τοπικές και περιφερειακές αρχές είναι έτοιμες να αναλάβουν δράση για την υλοποίηση της ιδέας της επιτροπής να προωθήσει Περιφερειακές Συμφωνίες για την απασχόληση 7 αποτελεί πρωτοβουλία των αρχών αυτών η συζήτηση, διαπραγμάτευση και διατύπωση του περιεχομένου των συμφωνιών αυτών εν πλήρη αυτονομία 7 η ΕΤΠ υποστηρίζει τις πρωτοβουλίες της Επιτροπής για να ενεργήσει ως κινητήριος μοχλός των συμφωνιών αυτών και να διοργανώσει ανταλλαγή εμπειριών μεταξύ των περιφερειών και των δήμων της Ευρώπης.

Για τούτο προτείνει πρόσθετη χρηματοδότηση στο πλαίσιο του συνόλου των διαθέσιμων πόρων, η οποία θα αυξήσει την αποτελεσματικότητα των παρεμβάσεων που πρόκειται να πραγματοποιηθούν εφόσον θα συμμετέχουν όλες οι δημόσιες αρχές και οι κοινωνικοί εταίροι.

- Η ΕΤΠ θα προσκομίσει στη Σύνοδο Κορυφής του Δουβλίνου ειδική γνωμοδότηση για τις Περιφερειακές Συμφωνίες για την Απασχόληση και αναμένει να υπάρξει στήριξη για την προώθησή τους το 1997.

47. Όσον αφορά τον ποσοτικό προσδιορισμό των συνεπειών των διαρθρωτικών παρεμβάσεων στην απασχόληση

Είναι δύσκολο να προσδιορισθούν ποσοτικά και ποιοτικά οι συνέπειες των διαρθρωτικών παρεμβάσεων και ακόμη περισσότερο να προβλεφθούν. Για τούτο, η ΕΤΠ θεωρεί ουσιαστικό τον καθορισμό των διαφόρων μηχανισμών μέσω των οποίων τα Διαρθρωτικά Ταμεία μπορούν να δημιουργούν θέσεις απασχόλησης και των αιτίων που προκαλούν την υποτίμηση ή την υπερεκτίμηση των συνολικών συνεπειών.

Η ΕΤΠ εκφράζει τη λύπη της για το γεγονός ότι κινούμεθα σε χώρο στο οποίο, από μεθοδολογική άποψη, δεν υπάρχει καθιερωμένο επιστημονικό σώμα και στο οποίο οι θεσμικές και οργανωτικές ιδιαιτερότητες κάθε χώρας αφήνουν περιθώρια μόνο για αναζήτηση ευέλικτων και ρεαλιστικών λύσεων.

Η ΕΤΠ τονίζει ότι έχει καίρια σημασία να καταρτίζονται περιοδικά σχολαστικές και εμπεριστατωμένες στατιστικές που να μετρούν τα είδη θέσεων απασχόλησης που δημιουργούνται ανά σχέδιο και ανά περιφέρεια, για τούτο και ζητεί να βελτιωθούν οι μέθοδοι συλλογής δεδομένων και να ενοποιηθούν τα κριτήρια που θεσπίζει κάθε κυβέρνηση και, συνεπώς, λόγω των θεσμικών και οργανωτικών ιδιαιτεροτήτων των κρατών μελών, θεωρεί απαραίτητη την εξεύρεση ευέλικτων, ρεαλιστικών λύσεων. Στον τομέα αυτό πρέπει να υπάρχει πρόσβαση κατά πρώτον στα ήδη υπάρχοντα δεδομένα.

Η ΕΤΠ υποστηρίζει την πρόταση της Επιτροπής για τη θέσπιση πιο ενδεδειγμένων μεθόδων αξιολόγησης προσαρμοσμένων στην πολυμορφία των περιφερειών, δεδομένου ότι θα δοθεί έτσι η δυνατότητα για καλύτερη σύλληψη των ποσοτικών στόχων όσον αφορά τη δημιουργία και τη διατήρηση των θέσεων απασχόλησης. Κατ'αυτόν τον τρόπο θα διευκολυνθεί η παρακολούθηση των δράσεων, με τη θέσπιση μέσων αξιολόγησης των ενδιάμεσων αποτελεσμάτων παράλληλα με την εφαρμογή του εκάστοτε υιοθετούμενου μέτρου (ειδικά των μέτρων που είναι αποτελεσματικότερα από την άποψη της δημιουργίας θέσεων απασχόλησης).

48. Τέλος, η ΕΤΠ ζητεί από την Επιτροπή να εξαντλήσει, μέχρι του ορίου που προβλέπουν οι Κανονισμοί, τους διαθέσιμους πόρους για την ανάπτυξη προτύπων σχεδίων στο πλαίσιο του άρθρου 10 του ΕΤΠΑ και του άρθρου 6 του Ευρωπαϊκού Κοινωνικού Ταμείου, δίνοντας την προτεραιότητα, ως κριτήριο επιλογής, στον παράγοντα απασχόληση.

Η ΕΤΠ επιμένει στο ότι η Επιτροπή θα πρέπει να χρηματοδοτήσει, στο πλαίσιο των ταμείων, την ανταλλαγή γνώσεων και εμπειρίας, λόγου χάρη, με την ενίσχυση προγραμμάτων σεμιναρίων, έγγραφη και ηλεκτρονική τεκμηρίωση, ούτως ώστε οι τοπικές και περιφερειακές αρχές να μπορούν να χρησιμοποιούν επωφελώς την υπάρχουσα εμπειρία, κατά το σχεδιασμό των τοπικών και περιφερειακών προγραμμάτων που εξαρτώνται από τα Διαρθρωτικά Ταμεία.

Βρυξέλλες, 14 Νοεμβρίου 1996.

Ο Πρόεδρος της Επιτροπής των Περιφερειών

Pasqual MARAGALL i MIRA

() COM(96) 109 τελικό.

() «Το Ευρωπαϊκό Συμβούλιο σημειώνει το ενδεχόμενο να επικεντρωθούν περισσότερο οι διαρθρωτικές πολιτικές στη δημιουργία θέσεων απασχόλησης, όπως συνιστά η Επιτροπή, χωρίς να θίγονται οι βασικές αρχές, το υφιστάμενο νομικό πλαίσιο και τα ποσά των διαρθρωτικών ταμείων. Το Ευρωπαϊκό Συμβούλιο προσυπογράφει ειδικότερα τις προτεραιότητες χρήσης των διαθέσιμων περιθωρίων για τη στήριξη των μικρών και μεσαίων επιχειρήσεων σε συνεργασία με την ΕΤΕ και στήριξης τοπικών πρωτοβουλιών για την απασχόληση. Σημειώνει ότι η Επιτροπή θα ενημερώσει σχετικά με την εφαρμογή των αρχών αυτών πριν από το Ευρωπαϊκό Συμβούλιο του Δουβλίνου.»

() COM (95) 509 τελικό.

() Εθνικά, τομεακά, περιφερειακά, υποπεριφερειακά προγράμματα.